|  |  |
| --- | --- |
| **ROKODELSKA PANOGA** | **Ročna izdelava papirja** |
| **POVZETEK**  |
| Ročna izdelava papirja je stoletja star rokodelski postopek predelave papirne mase iz celuloznih vlaken in vode v uporaben papir za pisanje, tiskanje, ovijanje in okras. Na Slovenskem se je razvil v obdobju reformacije, v 16. stoletju. Delavnice so se kasneje zaradi velikega povpraševanje razvile v industrijske obrate proizvodnje papirja, vendar so redke ohranile postopek ročne izdelave. Po njihovi zaslugi lahko še vedno kupimo butično izdelan papir, katerega proces izdelave se razvija naprej. |
| **OPIS PANOGE**  |
| Ročno izdelovanje papirja je tehnološki postopek predelave celuloznih vlaken v unikatne papirne pole, ki jih prepoznamo po neravnem robu. Tehniko so pred skoraj dvema tisočletjema izumili na Kitajskem, v Evropo pa so jo prenesli Arabci. Rokodelska dejavnost izdelave papirja na Slovenskem je obstajala že v 16. stoletju. Leta 1579 je baron Janž Khisl v Zgornji Hrušici ob Ljubljanici postavil papirni mlin na vodni pogon, a je bila prvotna papirnica kmalu opuščena. Na slovenskem ozemlju je delovalo več mlinov, med drugim so bile v drugi polovici 17. stoletja in v 18. stoletju vzpostavljene delavnice papirja v Žužemberku, Sv. Duhu pri Škofji Loki (današnja Papirnica), Škofji Riži v bližini Radeč, Ajdovščini ter Lobnici in Goričanah. Ohranil se je le redkokateri mlin; večinoma so se zaradi vse večjega povpraševanja (kot posledice številnih reform v upravi, šolstvu in gospodarstvu v času Marije Terezije) preobrazili v industrijske proizvodnje papirja. Na Fužinah, kjer se je skozi 19. stoletje razvijala papirnica Vevče, so sicer papir izdelovali s pomočjo strojev, ob tem pa je lastnik tovarne Fidelis Trpinc poskrbel za kontinuiteto ročne izdelave papirja, ki je ena redkih v evropskem merilu.Postopek ročne izdelave papirja se začne z izdelavo papirne mase iz celuloznih vlaken lanu, bombaža in lepila. Vlakna najprej zmeljejo do želene dolžine s t. i. holandskim mlinom. S tem v mlinu nastaja tudi želeno gosta papirna masa. S pomočjo posebnega sita nato mojster zajame maso, počaka, da odteče odvečna voda, in s posebnimi tresljaji čim bolj enakomerno razporedi maso, saj s tem zagotovi enakomerno debelino lista papirja. Naslednji korak, ki ga običajno zaradi delitve dela prevzame drug mojster, tj. »gavčenje«. Sito obrnejo tako, da papirnat sloj pade na podlogo iz klobučevine, ki posrka odvečno vodo. Tako se na podlogi nabirajo plasti papirja, ki jih nato stisnejo v stiskalnici, da voda odteče. Ko ločijo stisnjene liste papirja, jih posušijo na policah v sušilnici. Sledi še klejanje s kožnim klejem, s katerim papir zaščitijo pred vlago in prevelikimi količinami črnila, nato pa ga znova stisnejo. S tem je postopek izdelave končan. Pri delu mojstri uporabljajo stroje, ki z mehanskimi postopki pomagajo, da je rezultat – ročno izdelan papir – čim bolj kakovosten. Ti stroji so holandski mlin, preše oz. stiskalnice. Poleg teh so nepogrešljiva tudi posebna sita, kjer se oblikuje kos papirja. Prostor mora biti specializirano opremljen s sušilnico.Poleg ročne izdelave papirja je specifična tudi izdelava vodnega znaka ali žiga (imenovanega tudi filigran), pri kateri gre za podpis oziroma »zaščitni« znak izdelovalca, uporablja pa se tudi v posebne slavnostne in protokolarne namene. Na mestu znaka, ki se oblikuje s pomočjo sita, papirničar nanese tanjši sloj papirne mase, zato je znak viden, če je papir obrnjen proti svetlobnemu viru. Nadalje je možna tudi izdelava t. i. pergamentnega nadomestka, ki je narejena povsem iz lanenih vlaken.Ročno izdelan papir je danes butični produkt in je lahko izhodišče za likovno izražanje z raznimi dodatki k osnovni papirni masi; papirniška delavnica v Fužinah je bila na primer znana po dodajanju suhega travniškega cvetja. Poleg dekorativne vrednosti je ročno izdelan papir ključen pri izdelavi faksimiliranih knjižnih izdaj starejših tiskov in pri restavriranju starih dokumentov in knjig. Papir je uporaben za darilno embalažo, vabila, voščilnice, diplomske listine, priznanja, pisemske ovojnice, etikete ipd.Papir ima močno simbolno vrednost, saj je medij, na katerem se ohranjajo podatki za naslednje generacije. Ročno narejeni izdelki iz papirja so izraz ustvarjalnosti, obenem pa je papirniška dejavnost vrsta »živega« muzeja. Zanimanje za ročno izdelovanje papirja se povečuje predvsem zaradi rokodelskih delavnic. Prenos znanja ročnega izdelovanja papirja z mojstra na vajence so v bivši Mojstrski delavnici Vevče izvajali od leta 1976. Papirniški mojster Jože Valant je znanje predal vodji novejše Mojstrske delavnice za ročno izdelavo papirja PAPLAB, ki je nadaljevanje vevške delavnice papirja – od prvotne delavnice so prevzeli logotip in odkupili skoraj več kot sto let stare stroje. V novi delavnici papir izdelujejo iz posebne biomase – iz celuloznih vlaken japonskega dresnika, ki je na našem ozemlju invazivna rastlinska vrsta, s čimer nadgrajujejo zaščiteno tradicijo ročne izdelave papirja.V Sloveniji deluje še znan in uspešen mojster Aleš Breznikar, ki ima delavnico v okolici Radeč in deluje pod znamko Craftman's paper workshop Valvasor, znana je delavnica Manufaktura mojster Janez. Druge delavnice so bolj ljubiteljskega značaja. |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Za ročno izdelavo papirja so potrebna priučena znanja celotnega postopka, poznavanja lastnosti surovin (lan, bombaž, klej) in rokovanja s posebnimi stroji za izdelavo papirja. Znanje se prenaša zgolj po vajeniškem modelu; eden od najbolj znanih mojstrov je upokojeni Jože Valant, ki se je zavzemal za nadaljevanje tradicije ročne izdelave papirja. Sodobnejši pristopi in novi materiali zahtevajo dodatno poglabljanje, razvijanje in raziskovanje rokodelske tehnike.Za rokodelsko panogo obstajata nacionalni poklicni kvalifikaciji: papirničar/papirničarka in papirniški tehnolog/papirniška tehnologinja, pri katerih kandidati pridobijo oz. preverijo tehnološka in praktična znanja izdelave papirja. Nacionalna poklicna kvalifikacija sicer obsega širša znanja in obvladovanje industrijskih strojev, ki se pri ročni izdelavi papirja ne uporabljajo.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga je od leta 2016 vpisana v Register nesnovne kulturne dediščine z več nosilci. Izstopa Mojstrska delavnica Vevče, ki je bila formalno ustanovljena leta 1976. Z upokojitvijo mojstra Jožeta Valanta so delavnico preselili v nove prostore na Povšetovo 6 v Ljubljani v Mojstrsko delavnico za ročno izdelavo papirja PAPLAB, ki deluje pod okriljem JP VOKA SNAGA in jo vodi mojstrica Maja Pučl, ki uči tudi vajenca. Profesionalno delujeta še dva mojstra, ostali pa se s panogo ukvarjajo ljubiteljsko. Znanja so ogrožena, saj je nosilcev malo. Primerna strojna oprema je težko dostopna, zato je zelo dragoceno, da je sodobna mojstrska delavnica PAPLAB prevzela stare stroje vevške delavnice, s čimer ohranja in nadgrajuje tradicijo ročne izdelave papirja. |
| **Vidik identitete in prepoznavnosti**  | Rokodelci in rokodelke v panogi niso posebej organizirani, saj jih je premalo. Nekateri posamezniki, ki se s panogo ukvarjajo profesionalno, so vključeni v Sekcijo za domačo in umetnostno obrt pri OZS.Pri kontinuiteti dediščine stare vevške delavnice, ki datira v 16. stoletje, je ključna ozaveščenost vseh, ki si prizadevajo, da bi ohranili tradicijo ročne izdelave papirja. To je razvidno tudi iz prevzema logotipa in skrbi za prepoznavnost kontinuirane zgodbe. |
| **Vidik družbenega in gospodarskega napredka** | Ročna izdelava papirja je sicer stara tehnika, vendar je odprta za razne inovacije. Pomembna novost je izdelava papirja iz invazivnih rastlinskih vrst (npr. japonski dresnik), ki so jo razvili v delavnici PAPLAB v Ljubljani, in sicer v okviru trajnostno naravnanega projekta Applause, pri katerem so se posvečali predelavi invazivnih vrst rastlin. PAPLAB deluje v okviru podjetja JP VOKA SNAGA in sodeluje z drugimi razvojnimi institucijami, ki pozitivno vplivajo na ohranjanje okolja. Ročna izdelava papirja je okoljsko neoporečna, saj v procesu ni uporabljenih nikakršnih preparatov, ki bi škodili okolju in vodnim virom. Papir je tudi povsem biorazgradljiv. |
| **Vidik učinkov na medgeneracijsko povezovanje in vseživljenjsko učenje** | Prenos znanj poteka medgeneracijsko. V zadnjem času je večji porast zanimanja za izdelovanje butičnih in unikatnih rokodelskih papirnatih izdelkov tudi pri mlajši generaciji. Delo je vse bolj cenjeno, ni pa dobro ovrednoteno pri širši populaciji. Mladi lahko v obrtni dejavnosti najdejo priložnost za nov poklic. |
| **Vidik učinkov na turizem**  | Dejavnost je dobro vpeta v turistično ponudbo. Mojster Jože Valant je že pred več desetletji začel s prikazi postopka ročne izdelave papirja v domači delavnici, čemur danes rečemo izkustveni turizem. Tudi v sodobnejših delavnicah prikazujejo postopek in ponujajo izkušnjo izdelave papirja ali plakata. Za turiste je privlačna tudi rekonstrukcija Gutenbergove lesene stiskalnice na Blejskem gradu, ki jo je pripravil mojster Janez Rozman. Ob taki skrbi zanimanje za nadaljevanje obrti in ohranjanje znanja ne bosta usahnila, zato bo panoga še naprej ohranila status nesnovne kulturne dediščine. |
| **Viri in literatura** | Darko Cafuta, Loška papirnica. V: Loški razgledi 32 (1), Muzejsko društvo Škofja Loka, 1985. Delavnica PAPLAB, <https://www.paplab.si/delavnica-paplab/>Janez Bogataj, Mojstrovine Slovenije: Srečanja s sodobnimi rokodelci, Rokus, 1999.Mojca Vasle Cejan, Ročno izdelovanje papirja, Register nesnovne kulturne dediščine, 2016, <https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00056.pdf> NPK papirničar/papirničarka<https://npk.si/katalogi/2041871/>Obrazi slovenskih pokrajin, Janez Rozman, <https://www.obrazislovenskihpokrajin.si/oseba/rozman-janez/> Maja Pučl, mojstrica ročne izdelave papirja, september 2022. |